Gedagte vir die dag: Almal soek na GodFoto: Marianne Styan Soos ’n wildsbok smag na waterstrome, so smag ek na U, o God. Ek dors na God, na die lewende God. Wanneer kan ek gaan en voor God verskyn? (Psalm 42:2-3) Ek wil by U in die heiligdom wees om daar u mag en grootheid te ondervind. (Psalm 63:3) Navorsing het bewys dat die mens ’n God-kol in sy brein het wat tussen die frontale lobbe geleë is. Hierdie deel van die brein word geaktiveer wanneer ons met geestelike sake besig is. Dit is asof God ons liggame so geskep het om na Hom te soek en te hunker. Selfs ongelowiges het hierdie soeke in hulle – dit is soos ’n leemte binne jou wat net God kan vul en niks of niemand anders nie. Party mense dink ’n geliefde, drank, dwelms, seks, “shopping” of so iets kan die leemte vul, maar net God kan ons laat heel voel en die hunkering in ons stil. Die psalmdigter van Psalm 42 vergelyk hierdie soeke na en afhanklikheid van God binne ons met dié van ’n wildsbok wat dors na water. Net so is ons van God afhanklik. Soms voel dit of God ver van ons af is, maar ons moet ongeag hierdie gevoel steeds aan Hom vashou. Al voel dit of Hy nie daar is nie, is Hy steeds by ons. Bly op God vertrou selfs wanneer vertwyfeling dreig. Ons moet soos die digter God bly soek en nie rus voordat ons verhouding met Hom herstel is nie. In verlate oomblikke moet ons soos die psalmis dink aan al die seën wat die Here oor ons lewe uitgestort het, dan sal ons tot die besef kom dat Hy al die tyd by ons was en is. Al was die psalmdigter diep bedruk, het hy tog besef dat hy nooit van God se liefde weggeruk kan word nie. Pas hierdie stappe toe as dit weer vir jou voel of jy ver van God af is en Hom nie kan vind nie, dan sal jy opnuut sien waarom jy Hom altyddeur mag loof en prys. Psalm 63 beklemtoon dieselfde boodskap: soos die wild na water soek en smag, soek die psalmis met sy hele wese na God. Hy wil by God in sy heiligdom op Sion wees. Daar is hy nie net veilig nie, maar ondervind hy ook die weldade wat God deur sy mag en grootsheid vir sy volgelinge gee.